b'\n_START_ARTICLE_\nViktor Kos\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kmeta Andreja in gospodinje Marije Kos rojene Ortar. Ljudsko \xc5\xa1olo je obiskoval v rojstnem kraju, gimnazijo pa v Gorici (1911-1916) in Trstu (1916-1919) ter leta 1920 maturiral v Gorici, vmes je bil v letih 1917 in 1918 pri vojakih. Po maturi je v Gorici \xc5\xa1tudiral bogoslovje in bil 1. julija 1923 posve\xc4\x8den v ma\xc5\xa1nika. Kot kaplan je slu\xc5\xbeboval v Bovcu (1923-1925), bil kurat v Logu pod Mangartom (1925-1927), \xc5\xbeupni upravitelj v \xc5\xbdabnicah (1927-1932) ter \xc5\xbeupnik in dekan v Komnu (1932-1971). Leta 1971 je zapustil Komen in od\xc5\xa1el v \xc5\xa0empeter pri Gorici, kjer je do smrti opravljal delo bolni\xc5\xa1kega kurata._NEWLINE_Med okupacijo je do\xc5\xbeivel svojevrstno odisejado. Prvi\xc4\x8d so ga nem\xc5\xa1ki vojaki za nekaj dni zaprli septembra 1943. Po napadu partizanov na motorizirano nem\xc5\xa1ko kolono 2. februarja 1944 pri Div\xc4\x8dah na cesti med Komnom in Rihemberkom (sedaj Branik) v katerem je padlo 85 okupatorjev in 7 partizanov, so Nemci iz ma\xc5\xa1\xc4\x8devanja 15. februarja obkolili vasi Komen, Toma\xc4\x8devico, Div\xc4\x8de, Mali Dol in Rihemberk ter jih po\xc5\xbegali, prebivalce (1.100 oseb najve\xc4\x8d \xc5\xbeenski in otrok) pa odpeljali v zbirno tabori\xc5\xa1\xc4\x8de Neumarkt na Bavarsko. Kljub temu, da so Nemci \xc5\xbeupniku Kosu in kaplanu Mirku Renerju dali prilo\xc5\xbenost, da ostaneta na Krasu, sta se nesre\xc4\x8dne\xc5\xbeem oba prostovoljno pridru\xc5\xbeila. Viktor Kos se je s pomo\xc4\x8djo ameri\xc5\xa1ke vojske skupaj s pre\xc5\xbeivelimi interniranci 20. julija 1945 vrnil v po\xc5\xbegani Komen. Tu je ostal do 1971, ko je od\xc5\xa1el v \xc5\xa0empeter pri Gorici. O svojih dogodkih in internaciji je napisal kroniko: Kronika Komencev in Rihember\xc5\xbeanov na Bavarskem 1944-1945. Umrl je v \xc5\xa0empetru, po smrti pa se je vrnil v Komen, med tiste, ki so bil izgnani in se z njim vrnili. Leta 2007 je bil posmrtno razgla\xc5\xa1en za \xc4\x8dastnega ob\xc4\x8dana komenske ob\xc4\x8dine.'